**PODMIENKY**

**pre UDELENIE OPRÁVNENIA STREDNEJ ODBORNEJ ŠKOLE pOUŽÍVAŤ**

**POPRI SVOJOM NÁZVE**

**Aj označenie centrum odborného vzdelávania a prípravy PRE**

**skupiny učebných a študijných odborov**

29 Potravinárstvo

42 Poľnohospodárstvo, lesníctvo a rozvoj vidieka I.

43 Veterinárne vedy

45 Poľnohospodárstvo, lesníctvo a rozvoj vidieka II.

Slovenská poľnohospodárska a potravinárska komora (ďalej len „SPPK“), ako stavovská organizácia s vecnou pôsobnosťou podľa vyhlášky č. 64/2015 Z. z. o sústave odborov vzdelávania a o vecnej pôsobnosti k odborom vzdelávania k vyššie uvedeným skupinám odborov vzdelávania, v zmysle § 24 ods. 2 písm. d) zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon“), vydáva podmienky (ďalej len „Podmienky“) pre udelenie oprávnenia strednej odbornej škole (ďalej len „SOŠ“) používať popri svojom názve aj označenie centrum odborného vzdelávania a prípravy pre učebné a študijné odbory zaradené do vyššie uvedených skupín odborov (ďalej len „Centrum OVP“).

 **Článok 1**

**Úvodné ustanovenia**

1. Podľa § 24 ods. 1. zákona môže SOŠ popri svojom názve používať aj označenie Centrum OVP, ak:
	1. spĺňa podmienky uvedené v § 24 ods. 2 zákona pre príslušný študijný odbor alebo pre príslušný učebný odbor,
	2. zriaďovateľ SOŠ udelí na to písomný súhlas po prerokovaní v Krajskej rade pre odborné vzdelávanie a prípravu,
	3. rozhodne o tom SPPK.

**Článok 2**

**Postup pre udelenie oprávnenia SOŠ používať označenie školy Centrum OVP**

1. SPPK písomne priamo osloví SOŠ, alebo zverejní výzvu na podanie žiadosti o udelenie oprávnenia SOŠ používať popri svojom názve aj označenie Centrum OVP na svojom webovom sídle. SPPK môže o zverejnenie výzvy alebo o priame oslovenie školy písomne požiadať zriaďovateľ SOŠ.
2. SOŠ na základe oslovenia alebo zverejnenej výzvy predkladá žiadosť o udelenie oprávnenia používať popri svojom názve aj označenie Centrum OVP. Žiadosť predkladá pre konkrétne učebné a študijné odbory podľa zamerania Centra OVP.
3. V žiadosti musia byť uvedené údaje SOŠ:
4. názov,
5. sídlo,
6. IČO/DIČ,
7. zriaďovateľ,
8. štatutárny zástupca,
9. vyučované učebné a študijné odbory,
10. percentuálny podiel počtu žiakov v učebných a študijných odboroch podľa zamerania Centra OVP na celkovom počte žiakov školy,
11. celkový počet žiakov v príslušnom a predchádzajúcom školskom roku podľa odborov vzdelávania,
12. počet absolventov v príslušnom a predchádzajúcom školskom roku podľa odborov vzdelávania,
13. návrh zamerania Centra OVP.
14. Prílohami žiadosti sú:
15. správa o plnení kritérií pre udelenie oprávnenia SOŠ používať popri svojom názve aj označenie Centrum OVP v štruktúre podľa prílohy č. 1 tohto dokumentu, vrátane príloh a podporných dokumentov na preukázanie plnenia kritérií (ďalej len „správa“),
16. plán činnosti Centra OVP na obdobie príslušného školského roka,
17. písomný súhlas zriaďovateľa SOŠ obsahujúci učebné a študijné odbory podľa zamerania Centra OVP,
18. odporúčanie odborného garanta,
19. stanovisko rady školy,
20. plán rozvoja Centra OVP na obdobie 3 rokov a finančné zdroje na jeho realizáciu.
21. Odborným garantom pre účely týchto podmienok je príslušná regionálna komora SPPK a profesijný zväz/združenie zamestnávateľov pôsobiaci v zameraní COVP.
22. Žiadosť posudzuje komisia zriadená SPPK podľa štatútu komisie pre udelenie oprávnenia SOŠ používať popri svojom názve aj označenie Centrum OVP.
23. Komisia vykonáva kontrolu na mieste za účelom zistenia súladu skutočného stavu s predloženou žiadosťou v zmysle článku č. 2 rokovacieho poriadku.
24. SPPK vydáva rozhodnutie o udelení oprávnenia SOŠ používať popri svojom názve aj označenie Centrum OVP na základe uznesenia z rokovania komisie.

**Článok 3**

**Ciele a úlohy SOŠ používajúcej označenie Centrum OVP**

1. Hlavným cieľom SOŠ používajúcej označenie Centrum OVP je zabezpečenie odborného vzdelávania a prípravy pre výkon povolania na základe požiadaviek zamestnávateľov.
2. Hlavné úlohy SOŠ používajúcej označenie Centrum OVP sú:
3. odborné vzdelávanie a príprava žiakov na výkon daného povolania a odborných činností v SOŠ s dôrazom na kvalitu výučby a uplatnenie absolventov na trhu práce,
4. spolupráca so zamestnávateľmi v oblasti inovácie obsahu odborného vzdelávania a prípravy podľa požiadaviek zamestnávateľov,
5. výkon praktického vyučovania na pracovisku zamestnávateľa,
6. odborné vzdelávanie a príprava žiakov v systéme duálneho vzdelávania,
7. ďalšie odborné vzdelávanie pedagogických zamestnancov a odborných zamestnancov školy,
8. celoživotné vzdelávanie pre potreby trhu práce (napr. kurzy odbornej spôsobilosti, rekvalifikačné vzdelávanie kurzy a iné),
9. tvorba a aktualizácia nových školských vzdelávacích programov, inovácie obsahu vzdelávacích programov škôl,
10. medzinárodná spolupráca,
11. poradenské a servisné služby profesijnej orientácie,
12. tvorba a spolutvorba odborných učebných textov,
13. spolupráca so základnými školami, najmä v oblasti propagácie odborného vzdelávania a prípravy, systému duálneho vzdelávania a uplatnenia absolventov na trhu práce (napr. formou vedenia záujmových krúžkov v spolupráci so strednou odbornou školou, zabezpečovanie exkurzií u zamestnávateľov, dní otvorených dverí, prezentácie profesií organizovaných na základných školách a realizácie náborov a iné),
14. spolupráca so zamestnávateľmi pri ukončovaní štúdia,
15. motivovanie žiakov a oceňovanie (napr. rozvoj sebarealizácie žiakov, prezentácie prác žiakov na rôznych podujatiach, organizovanie odborných súťaží, štipendiá, organizovanie voľného času pre žiakov formou mimoškolskej činnosti),
16. ďalšie aktivity a činnosti, ktoré súvisia s rozvojom a činnosťou SOŠ používajúcej označenie Centrum OVP.
17. SOŠ používajúca označenie Centrum OVP zostavuje plán činnosti na obdobie príslušného školského roka a vždy v termíne do 31. októbra ho predkladá SPPK a zriaďovateľovi SOŠ.
18. SOŠ používajúca označenie Centrum OVP vypracuje vyhodnotenie plánu činnosti za uplynulý školský rok a vždy v termíne do 31. októbra ho predkladá SPPK a zriaďovateľovi SOŠ za účelom vyhodnotenia činnosti SOŠ podľa kritérií v prílohe č. 1.

**Článok 4**

**Doba a zánik oprávnenia používať popri svojom názve aj označenie Centrum OVP**

1. Oprávnenie používať popri svojom názve aj označenie Centrum OVP sa rozhodnutím SPPK udeľuje SOŠ na dobu neurčitú. Pôsobnosť Centra OVP je na celom území Slovenskej republiky.
2. O zániku oprávnenia SOŠ používať popri svojom názve aj označenie Centrum OVP môže rozhodnúť SPPK na základe:
3. návrhu SOŠ, ktorá má oprávnenie používať popri svojom názve aj označenie Centrum OVP,
4. návrhu zriaďovateľa SOŠ, ktorá má oprávnenie používať popri svojom názve aj označenie Centrum OVP,
5. pri treťom hodnotení činnosti SOŠ používajúcej označenie Centrum OVP podľa kritérií v prílohe č. 1 stupňom „vyhovujúci stav pre označenie COVP“,
6. pri hodnotení činnosti SOŠ používajúcej označenie Centrum OVP podľa kritérií v prílohe č. 1 stupňom „nevyhovujúci stav pre označenie COVP“,
7. pri závažnom porušovaní týchto Podmienok, medzi ktoré patrí najmä nepredloženie plánu činnosti na nasledujúci školský rok, nepredloženia vyhodnotenia plánu činnosti za predchádzajúci školský rok, odmietnutie uzatvorenia zmluvy o duálnom vzdelávaní so zamestnávateľom s osvedčením o spôsobilosti zamestnávateľa poskytovať praktické vyučovanie v systéme duálneho vzdelávania, závažné nedostatky zistené v škole podľa § 13 ods. 15 zákona č. 596/2003 Z. z. o štátnej správe v školstve a školskej samospráve.
8. rozhodnutiu SPPK o zániku oprávnenia SOŠ používať popri svojom názve aj označenie Centrum OVP predchádza stanovisko Krajskej rady pre odborné vzdelávanie a prípravu, ktorá vyhodnotí dôvody SOŠ zmluvu o duálnom vzdelávaní so zamestnávateľom neuzatvoriť.

**Článok 5**

**Záverečné ustanovenia**

1. SOŠ, ktorá pôsobila ako Centrum OVP podľa predpisov účinných do 31. marca 2015, môže používať popri svojom názve aj označenie Centrum OVP podľa zákona a týchto Podmienok.
2. SPPK vykoná najneskôr do 12 mesiacov od účinnosti týchto Podmienok hodnotenie činnosti SOŠ používajúcej popri svojom názve aj označenie Centrum OVP v rozsahu týchto Podmienok a kritérií uvedených v prílohe č. 1. Pri hodnotení činnosti školy na základe uvedených kritérií stupňom „nevyhovujúci stav pre označenie COVP“ alebo pri zistení závažného porušenie týchto Podmienok môže SPPK rozhodnúť o zániku oprávnenia SOŠ používať popri svojom názve aj označenie Centrum OVP.
3. Na rozhodovanie SPPK o oprávnení školy, ktorá má špecifický charakter odborného vzdelávania (napr. praktické vyučovanie v dielni školy v reálnych podmienkach výrobnej činnosti), sa použijú tieto podmienky primerane.
4. Tieto podmienky pre udelenie oprávnenia SOŠ používať popri svojom názve aj označenie Centrum OVP nadobúdajú platnosť a účinnosť dňom ich schválenia štatutárom SPPK.

V Bratislave, dňa 30.5.2018

 Bc. Emil Macho, v.r.
 Predseda SPPK

**Príloha č. 1**

**KRITÉRIA**

**pre UDELENIE OPRÁVNENIA STREDNEJ ODBORNEJ ŠKOLE pOUŽÍVAŤ POPRI SVOJOM NÁZVE**

**Aj označenie centrum odborného vzdelávania a prípravy PRE**

**skupiny učebných a študijných odborov**

29 Potravinárstvo

42 Poľnohospodárstvo, lesníctvo a rozvoj vidieka I.

43 Veterinárne vedy

45 Poľnohospodárstvo, lesníctvo a rozvoj vidieka II.

podľa § 24 ods. 2 písm. d). zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov.

1. Poskytované odborné vzdelávanie a príprava
	1. podiel žiakov v študijných odboroch a v učebných odboroch, ktoré sú predmetom hodnotenia činnosti školy a zodpovedajú zameraniu Centra OVP
	2. podiel žiakov v odbore vzdelávania zodpovedajúcom odbornému zameraniu Centra OVP označenému názvom odboru vzdelávania alebo jemu zodpovedajúcemu označeniu
2. Pôsobnosť
	1. nadregionálna pôsobnosť
	2. regionálna tradícia s nadväznosťou na súčasnú činnosť
3. Vybavenosť pre daný odbor/odbory zodpovedajúce zameraniu Centra OVP
	1. celkový stav učební všeobecného teoretického vzdelávania
	2. celkový stav učební odborného teoretického vzdelávania
	3. celkový stav dielní pre praktické vyučovanie
	4. kapacita školy a jej naplnenosť
	5. súčasti školy - školský internát a školská jedáleň
4. Partnerská a iná činnosť
	1. spolupráca so zväzmi, stavovskými a profesijnými organizáciami a zamestnávateľmi
	2. spolupráca s vysokými školami
	3. spolupráca so základnými školami
	4. spolupráca so zahraničnými subjektami
	5. informovanosť a prehľad o aktuálnych požiadavkách trhu práce v danej oblasti
	6. sledovanie uplatnenia absolventov na trhu práce a percentuálneho podielu absolventov umiestnených v danom odbore/odboroch na trhu práce
	7. realizácia národných a medzinárodných partnerstiev
	8. podnikateľská a iná zárobková činnosť školy
5. Kvalita výučby
	1. výsledky monitorovania a hodnotenia kvality výchovy a vzdelávania vykonaných ŠŠI
	2. schopnosť implementovať novinky z praxe do vzdelávacieho programu školy
	3. vysoká odbornosť a kvalifikovanosť pedagogických zamestnancov
	4. ponuka akreditovaných vzdelávacích programov celoživotného vzdelávania
	5. certifikát IES
6. Motivácia žiakov ZŠ a ich nábor
	1. spolupráca so základnými školami v oblasti propagácie odborného vzdelávania a prípravy a profesijného sprevádzania žiakov
	2. rôzne formy realizácie náborov
7. Motivácia žiakov stredných odborných škôl a ich nábor
	1. organizovanie prezentácií odborných zručností (súťaže, výstavy ...)
	2. mimoškolská činnosť
8. Učebnice a učebné texty
	1. používanie učebníc predpísaných Ministerstvom školstva, vedy, výskumu a športu SR a odporúčaných Organizáciou
	2. príprava a uplatňovanie vlastných odborných textov a prezentácií vo výučbe
9. Praktické vyučovanie žiakov
	1. na pracovisku zamestnávateľa (systém školského vzdelávania)
	2. na pracovisku praktického vyučovania (systém duálneho vzdelávania)
10. Ďalšie vzdelávanie pedagogických zamestnancov
11. Maturitné skúšky a záverečné skúšky
	1. výsledky hodnotenia externej časti MS a písomnej formy internej časti MS
	2. výsledky teoretickej časti odbornej zložky MS, praktickej časti odbornej zložky MS, absolventskej skúšky a záverečnej skúšky
	3. účasť zamestnávateľov na ukončovaní štúdia
12. Marketing
	1. marketingový plán
	2. propagácia školy

**Príloha č. 2**

**BODOVÉ HODNOTENIE KRITÉRIÍ**

**pre UDELENIE OPRÁVNENIA STREDNEJ ODBORNEJ ŠKOLE pOUŽÍVAŤ POPRI SVOJOM NÁZVE**

**Aj označenie centrum odborného vzdelávania a prípravy PRE**

**skupiny učebných a študijných odborov**

29 Potravinárstvo

42 Poľnohospodárstvo, lesníctvo a rozvoj vidieka I.

43 Veterinárne vedy

45 Poľnohospodárstvo, lesníctvo a rozvoj vidieka II.

podľa § 24 ods. 2 písm. d). zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov.

|  |  |  |  |
| --- | --- | --- | --- |
| **Kritérium hodnotenia** | **Názov kritéria** | **Maximálny počet bodov** | **Závažné porušenie Podmienok**  |
| 1 | Poskytované odborné vzdelávanie a príprava | 15 |  |
| 2 | Pôsobnosť odborného vzdelávania a prípravy | 15 |  |
| 3 | Vybavenosť pre daný odbor/odbory | 18 |  |
| 4 | Partnerská a iná činnosť | 25 | Odmietnutie uzatvorenia zmluvy o duálnom vzdelávaní – podľa stanoviska Krajskej rady pre odborné vzdelávanie a prípravu, ktorá vyhodnotí dôvody SOŠ zmluvu so zamestnávateľom neuzatvoriť. |
| 5 | Kvalita výučby | 21 |  |
| 6 | Motivácia žiakov ZŠ a nábor | 5 |  |
| 7 | Motivácia žiakov stredných odborných škôl  | 7 |  |
| 8 | Učebnice a učebné texty | 6 |  |
| 9 | Praktické vyučovanie žiakov | 20 |  |
| 10 | Ďalšie vzdelávanie pedagogických zamestnancov | 6 |  |
| 11 | Maturitné skúšky a záverečné skúšky  | 10 |  |
| 12 | Marketing | 2 |  |
|  **CELKOM** | **150** | Nepredloženie plánu činnosti a vyhodnotenia plánu činnosti Centra OVP. Závažné nedostatky zistené v škole podľa § 13 ods. 15 zákona č. 596/2003 Z. z. o štátnej správe v školstve a školskej samospráve. |

**Výsledné hodnotenie SOŠ, ktorá žiada o udelenie oprávnenia používať označenie Centrum OVP alebo SOŠ, ktorá používa označenie Centrum OVP sa získa podľa nasledujúcej tabuľky:**

|  |  |  |
| --- | --- | --- |
| **Celkový pridelený počet bodov** | **Výsledné hodnotenie** | **Rating SOŠ** |
| 140 – 150  | Excelentný stav | AA |
| 120 – 139 | Nadštandardný stav | A |
| 100 – 119  | Vyhovujúci stav pre označenie COVP | B |
| do 99  | Nevyhovujúci stav pre označenie COVP  |  |